Spørsmål til høring

Vi forventer ikke at dere svarer på alle spørsmålene. Noen av spørsmålene er i hovedsak rettet mot offentlig sektor som tilbyr data, mens andre spørsmål er rettet mot brukere av dataene (næringsliv, forskning, presse, sivilsamfunn, osv.). Dere kan svare på spørsmålene som er relevant for dere.

Høringen er åpen, og alle kan sende inn innspill. Rådet ber om at svar sendes inn ved hjelp av denne svarmalen.

Navn, enten på virksomheten du representerer, eller deg som privatperson:
Skriv her: Norsk polarinstitutt v/Stein Tronstad

Hva beskriver best deg/dere som avsender:

☒  Offentlig virksomhet (statlig, kommunal eller fylkeskommunal)
☐  Næringsliv (privat virksomhet eller bransjeorganisasjon)
☒  Forskning eller utdanning
☐  Presse eller medier
☐  Sivilsamfunn eller interesseorganisasjon
☐  Privatperson
☐  Annen – Beskriv gjerne her:

Veilederens relevans og nytteverdi
På hvilken måte kan veilederen være nyttig for offentlige virksomheter som tilgjengeliggjør data?
Skriv inn svaret deres her: Formålet er godt beskrevet i bakgrunnsnotatet. Vi slutter oss til dette.



Et sentralt mål er at data skal være enkle å finne, forstå og ta i bruk. Rådet ønsker særlig innspill fra virksomheter og personer som bruker data fra offentlig sektor. 
Dekker veilederen de behovene dere har som brukere av offentlige data? Er det viktige brukerbehov som ikke er omtalt?
Skriv inn svaret deres her: Som forskningsbasert direktorat er vi i større grad en dataprodusent enn en databruker. Retningslinjene fra 2017 har vært en god rettesnor for vårt eget arbeid med å publisere og tilgjengeliggjøre data, og vi ser at den nye veilederen vil bli en god erstatning for dem.

Hva kan man gjøre i offentlig sektor gjøre for å sikre at veilederen blir tatt i bruk og har en positiv effekt?
Skriv inn svaret deres her:

Rådet foreslår at veilederen erstatter Retningslinjer ved tilgjengeliggjøring av offentlige data (lenke til regjeringen.no). Rådet mener at en veileder er mer fleksibel og enklere å holde oppdatert. Samtidig kan en veileder oppfattes som mindre forpliktende enn et rundskriv og/eller retningslinjer.  Hvilke fordeler og ulemper ser dere med at det er en veileder fremfor retningslinjer?
Skriv inn svaret deres her: Vi har brukt retningslinjene fra 2017 som referanse og henvisning i mange sammenhenger, både internt og eksternt, og nettopp det at de er lagt ut som ‘retningslinjer’ har vært verdifullt. Det gir en klar markering av at dette ikke bare er velmente råd, men også statlig politikk.
Det er likevel mulig at situasjonen er litt annerledes nå, siden mange av kravene/rådene blir forankret i den nye dataforvaltningsloven. Det markeres også tydelig gjennom kategoriseringen i “krav” og “anbefaling” – og i det lyset er kanskje ‘veileder’ en mer passende betegnelse denne gangen.
Skillet mellom krav og anbefalinger
Veilederen skiller mellom gjeldende og kommende rettslige krav på den ene siden, og anbefalinger for god praksis på den andre siden. Rådet ønsker innspill på om denne balansen er hensiktsmessig og forståelig.
Er forskjellen på krav og anbefalinger hensiktsmessig og forståelig? Er det anbefalinger som i realiteten er krav, og i så fall, etter hvilket regelverk?
Skriv inn svaret deres her: Forskjellen er hensiktsmessig, og tydeliggjøringen av skillet mellom dem gir i seg selv god veiledning.

FAIR-prinsippene
Veilederen viser til de internasjonale FAIR-prinsippene. FAIR står for Findable, Accessible, Interoperable, Reusable. Dette er en større endring sammenlignet med de nåværende retningslinjene ved tilgjengeliggjøring av offentlige data. Rådet har selv definert ambisjonsnivåene, som en hjelp for offentlige virksomheter når de skal vurdere hvilke prinsipper de bør etterleve.
På hvilken måte har det en verdi for databrukere om offentlig sektor i større grad etterlever FAIR-prinsippene? Eventuelt hvis det ikke har verdi, hvorfor ikke? Er FAIR-prinsippene gjennomførbare og mulig å etterleve for offentlige virksomheter som deler data?
Skriv inn svaret deres her: Det er gode grunner til at FAIR-prinsippene har fått så stort gjennomslag innenfor dataproduserende sektorer etter at de ble publisert i 2016. De utgjør en forståelig og slagkraftig oppsummering av de sentrale kravene som må fylles for å få til maskinell gjenfinning, utveksling og sammenstilling av enhver type data. Vi mener derfor prinsippene utgjør et nyttig verktøy for å formidle krav og formulere en ambisjon for arbeidet med å fremme gjenbruk og merverdi av offentlige data.
Er rådets ambisjonsnivåer for FAIR-prinsippene forståelig og hensiktsmessig? Bør ambisjonsnivået justeres for noen av prinsippene, og i så fall hvilke og hvordan?
Skriv inn svaret deres her: Det virker svært fornuftig å ha graderte ambisjonsnivåer for FAIR-innføringen. Som bakgrunnsnotatet påpeker, kan FAIR være kostbart, og full FAIR-gjennomføring er ikke realistisk for bl.a. forskningsdata. Innsatsen må prioriteres, og den graderte ambisjonen er en god referanse for å måle ut tilretteleggingsinnsatsen for ulike klasser av data. Ved NP har vi hatt FAIR som en ideell ambisjon i flere år, men har for lengst innsett at vi for eksperimentelle forskningsdata må begrense oss til F, A og R1.1. Særlig I-en (for data, ikke metadata) er svært krevende og i mange tilfeller ikke regningssvarende for mange typer forskningsdata. 
Fordelingen av FAIR-krav på nivåene lavt, middels og høyt virker hensiktsmessig, med forbehold om at F2 kanskje bør flyttes ned fra middels til lavt og F4 (data) opp fra middels til høyt.

Er oversettelsene av prinsippene forståelig, og gjengir de meningsinnholdet fra originalspråket, engelsk? Hvilken norsk oversettelse av “Findable” er mest dekkende og presis - “gjenfinnbar” eller “søkbar”? Er det andre begreper som bør vurderes?
“Gjenfinnbar” er en mer presis og bedre dekkende oversettelse av “findable” enn “søkbar”. For øvrig er oversettelsen av prinsippene litt omtrentlig. Et par eksempler: 
F2: Her er “strukturerte og maskinlesbare” føyd til den direkte oversettelsen som ligger i “utfyllende”, for “rich”. 
F4: En direkte oversettelse ville vært: “..registrert eller indeksert i en søkbar ressurs”.
Utover disse kan det særlig stilles spørsmålstegn ved oversettelsene av I 1 (begrepsbruk) og R 1.1 (tillagt tekst). Det er mulig de nokså frie oversettelsene kan gi leserne en bedre forståelse av den praktiske rekkevidden, men det hadde nok vært mer redelig å bruke en kildetro oversettelse og heller forklare rekkevidden i selve veiledningen.

Andre innspill
Vi ønsker også innspill som ikke dekkes av spørsmålene over. Dette kan være synspunkter på enkeltpunkter i veilederen, forhold vi ikke har spurt om, eller andre perspektiver dere mener er relevante.
Er det noe i veilederen dere ønsker å kommentere spesifikt, bruker dere gjerne overskriftene og nummereringen fra veilederen.
Skriv inn svaret deres her:

